Oluoch, Everlyn A. (2018-03)
AFRIKAANSE OPSOMMING: Die doel van hierdie studie was om institusionele kultuur te ondersoek in ’n multikulturele en linguisties-diverse universiteitskollege in Nairobi distrik, Kenia. Daar is ondersoek ingestel rakende interkulturele kommunikasie en die vermoë van ’n gedeelde Praktykgemeenskap (CofP) om interkulturele hindernisse te oorkom en om by te dra tot interkulturele begrip, eerder as misverstande. Die studie het ’n kwalitatiewe paradigma aangeneem deur middel van die kollektiewe gevallestudie-ontwerp. Die studie is gelei deur vier navorsingsvrae: hoe institusionele kultuur saamgestel word in amptelike beleidsdokumente in ’n Keniaanse universiteitskollege; hoe studente in ’n Keniaanse universiteitskollege die instituut se pogings om hulle bewus te maak van mekaar se kultuur, beskou; hoe personeellede in ’n Keniaanse universiteitskollege die instituut se pogings om hulle bewus te maak van mekaar se kultuur, beskou; en hoe studente in ’n kultureelen linguisties diverse instituut in ’n Keniaanse universiteitskollege hulself en ander beskou in verhouding met die institusionele kultuur en amptelike taalpraktyke. Die studie het gefokus op eerste- tot vierdejaar studente wat ingeskryf is by die instituut in die Onderwys Departement, en akademiese- en nie-akademiese-personeellede. Die navorser het homogene en doelgerigte ewekansige steekproeftegnieke gebruik om die studente te selekteer. Met die akademiese- en nieakademiese- personeellede het die navorser ’n doelbewuste steekproeftegniek ingespan. Die totale aantal deelnemers vir dié kollektiewe gevallestudie was 34. Die instrumente wat die navorser gebruik het om data in te samel vir die studie was ’n fokusgroepbesprekingskedule vir studente, ’n onderhoudskedule vir die akademiese- en nie-akademiese-personeellede en ’n dokumentanaliseraamwerk. Die navorser het die onderhoude getranskribeer, die data met die hand gekodeer, die data gekategoriseer, temas afgelei van die kategorieë, die temas verbind en die betekenis van die temas geïnterpreteer. Ten spyte daarvan dat die kernwaardes van die universiteitskollege begrip skep tussen lede van die gevestigde CofP, het die studie vasgestel dat die kernwaardes soms ’n bron van konflik tussen lede van die instituut is. Linguistiese variëteite sluit party lede van die instituut in die CofP uit en misinterpretasie kom ook voor in kontekste waar dubbelsinnige woorde wat verskillende betekenisse in verskillende tale oordra, gebruik word. Die studie het aanbeveel dat die administrasie en personeel moet voortgaan om bewustheid te skep en studente te sensitiseer teenoor die kernwaardes. Studente moet interkulturele vlotheid beoefen om inklusiwiteit en kohesie te bevorder en lede van die gemeenskap moet ten alle ’n gemeenskaplike taal gebruik.
Please refer to this item in SUNScholar by using the following persistent URL: http://hdl.handle.net/10019.1/103798